Britse voortvlugtige in SA aangekeerRaymond Nevitt Raymond Andrew Nevitt (51), ŉ voortvlugtige van die Verenigde Koninkryk, het Vrydag in die Wynberg-landdroshof verskyn nadat hy ná nege jaar uiteindelik in Kaapstad aangekeer is. “Hy kruip al die afgelope vyf jaar in Suid-Afrika weg,” het lt.genl. Solomon Makgale, woordvoerder van die polisie, in ŉ verklaring gesê. “Hy het in 2006 uit Engeland gevlug nadat hy skuldig bevind is aan bedrog en voordat hy sy tronkstraf kon uitdien.” ŉ Span van die Suid-Afrikaanse Polisiediens, insluitend lede van misdaadintelligensie, Interpol en Wes-Kaapse speurders, het Nevitt op 13 Mei aangekeer. Nevitt, oorspronklik van Manchester, bly in aanhouding tot 21 Mei wanneer hy weer in die hof moet verskyn in verband met uitleweringsverrigtinge. “Hy is in 2008 in absentia skuldig bevind en tot drie jaar, nege maande tronkstraf gevonnis op vyf aanklagte van bedrog by die Ravelle-groep,” het Makgale verduidelik. Hy was een van vier direkteure by dié groep maatskappye. “Die maatskappy het tweedehandse rekenaaronderdele aan die rekenaarinstandhoudingsbedryf verkoop. Nevitt het homself in Oktober 2006 uit die voete gemaak ná ŉ skuldigbevinding in ŉ bedrogsaak.” Hy is in Oktober 2008 beveel om teen Mei 2009 ŉ beslagleggingsbevel van £1.6 miljoen te betaal of hy sal ŉ bykomende 10 jaar tronkstraf moet uitdien. Nevitt is skuldig bevind op bedrogaanklagte van £3.5 miljoen wat verband hou met vervalste dokumente aan IBM en Barclays om verdere finansiering aan Ravelle te verskaf. Volgens die SFO het Nevitt gereeld maatskappykredietkaarte vir persoonlike gebruik en reise aangewend. Hy het ŉ uitspattige leefstyl gehandhaaf en verskeie oorsese reise na Las Vegas, Monaco en Singapoer onderneem. Hy het ook ŉ aantal maatskappymotors gefinansier, insluitend ŉ Ferrari en drie BMW’s. Hy het die Ferrari afgeskryf. Hy het eers na Spanje gevlug en daarna na Thailand en uiteindelik in 2010 na Suid-Afrika, met ŉ vervalste paspoort. Nevitt, wat die alias Paul MaCann gebruik het, sal na verwagting binnekort aan die Verenigde Koninkryk uitgelewer word om sy tronkstraf uit te dien. “Hy is tydens sy inhegtenisneming met 28 selfone en ŉ groot hoeveelheid simkaarte in sy besit betrap. Hy het na bewering miljoene rand se bedrog gepleeg.”